Document ID: 32014R0215

REGOLAMENT TA’ IMPLIMENTAZZJONI TAL-KUMMISSJONI (UE) Nru 215/2014
tas-7 ta’ Marzu 2014
li jistabbilixxi regoli għall-implimentazzjoni tar-Regolament (UE) Nru 1303/2013 tal-Parlament Ewropew u tal-Kunsill li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u tas-Sajd u li jistabbilixxi dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew Marittimu u tas-Sajd fir-rigward ta’ metodoloġiji tal-appoġġ għat-tibdil fil-klima, id-determinazzjoni tal-istadji importanti u l-miri fil-qafas tal-prestazzjoni u n-nomenklatura ta’ kategoriji ta’ intervent għall-Fondi ta’ Investiment Strutturali Ewropej
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u tas-Sajd u li jistabilixxi dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew Marittimu u tas-Sajd u li jħassar ir-Regolament tal-Kunsill (KE) Nru 1083/2006 (1), u b'mod partikolari t-tielet paragrafu tal-Artikolu 8, il-ħames subparagrafu tal-Artikolu 22(7) u t-tieni subparagrafu tal-Artikolu 96(2) tiegħu,
Billi:
(1)
Ir-Regolament (UE) Nru 1303/2013 jistabbilixxi d-dispożizzjonijiet komuni applikabbli għall-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE), il-Fond ta’ Koeżjoni (FK), il-Fond Agrikolu Ewropew għall-Iżvilupp Rurali (FAEŻR) u l-Fond Ewropew għall-Affarijiet Marittimi u s-Sajd (FEMS), li jipprovdu appoġġ skont il-politika ta' koeżjoni u li issa qed joperaw taħt qafas komuni.
(2)
Id-dispożizzjonijiet f’dan ir-Regolament huma marbuta mill-qrib, billi jittrattaw ir-regoli speċifiċi għall-fondi għal kull wieħed mill-ħames Fondi Ewropej Strutturali u ta' Investiment (il-"Fondi ESI") dwar aspetti komuni għal tlieta minnhom jew aktar, jiġifieri metodoloġija ta' appoġġ għall-bidla fil-klima, id-determinazzjoni tal-istadji importanti u l-miri fil-qafas tal-prestazzjoni u nomenklatura tal-kategoriji ta' intervent u dawk kollha li jaffettwaw il-kontenut ta’ programmi. Sabiex tiġi żgurata koerenza bejn dawk id-dispożizzjonijiet, li għandhom jidħlu fis-seħħ fl-istess ħin biex tiġi ffaċilitata l-programmazzjoni strateġika tal-Fondi ESI, u tiġi ffaċilitata perspettiva komprensiva u aċċess kompatt għalihom mir-residenti kollha tal-Unjoni, huwa mixtieq li jiġu inklużi dawn l-elementi rilevanti għall-ipprogrammar tal-Fondi ESI li għandhom jiġu stabbiliti permezz ta’ atti ta’ implimentazzjoni kif meħtieġ mir-Regolament (UE) Nru 1303/2013 f’Regolament wieħed.
(3)
Skont it-tielet subparagrafu tal-Artikolu 8 tar-Regolament (UE) Nru 1303/2013, jeħtieġ li tiġi adottata metodoloġija komuni biex jiġi determinat il-livell ta’ appoġġ għall-objettivi tat-tibdil fil-klima għal kull wieħed mill-ħames Fondi ESI. Dik il-metodoloġija għandha tikkonsisti fl-assenjament ta' piż speċifiku għall-appoġġ provdut taħt il-Fondi ESI f’livell li jirrifletti sa fejn l-appoġġ jikkontribwixi lejn il-mitigazzjoni tat-tibdil fil-klima u l-miri tal-adattament. Il-ponderazzjoni speċifika assenjata għandha tkun differenzjata abbażi ta' jekk l-appoġġ jagħtix kontribut sinifkanti jew moderat lejn l-objettivi tat-tibdil fil-klima. Fejn l-appoġġ ma jikkontribwixxix għal dawk l-objettivi jew il-kontribuzzjoni tkun insinifikanti, għandha tiġi assenjata ponderazzjoni ta' żero. Il-ponderazzjoni standard għandha tintuża sabiex jiġi żgurat approċċ armonizzat fl-intraċċar tan-nefqa marbuta mat-tibdil fil-klima fil-politiki differenti tal-Unjoni. Il-metodoloġija għandha xorta tirrifletti d-differenzi fl-interventi ta’ kull wieħed mill-Fondi ESI differenti. Skont ir-Regolament (UE) Nru 1303/2013, fil-każ tal-FEŻR, il-FSE u l-Fond ta’ Koeżjoni, il-ponderazzjonijiet għandhom jiġu mehmuża ma’ kategoriji ta’ intervent stabbiliti skont in-nomenklatura adottata mill-Kummissjoni. Fil-każ tal-FAEŻR il-ponderazzjonijiet għandhom jiġu mehmuża ma’ oqsma ta’ ffokar stipulati fir-Regolament (UE) Nru 1305/2013 tal-Parlament Ewropew u tal-Kunsill (2) u fil-każ tal-FEMS għal miżuri stabbiliti f’att ġuridiku futur tal-Unjoni li jistabbilixxi l-kundizzjoni għall-appoġġ finanzjarju għall-politika għall-affarijiet marittimi u s-sajd għall-perjodu ta’ programmazzjoni 2014-2020.
(4)
Skont il-ħames subparagrafu tal-Artikolu 22(7) tar-Regolament (UE) Nru 1303/2013 huwa wkoll neċessarju li jiġu stabbiliti arranġamenti dettaljati sabiex jiġu determinati l-istadji importanti u l-miri fil-qafas tal-prestazzjoni għal kull prijorità inkluża fil-programmi appoġġjati mill-Fondi ESI u għall-valutazzjoni ta' kif jintlaħqu dawk l-istadji importanti u l-miri.
(5)
Il-verifika dwar jekk l-istadji importanti u l-għanijiet jissodisfawx il-kondizzjonijiet stipulati fl-Anness II tar-Regolament (UE) Nru 1303/2013 teħtieġ ir-reġistrazzjoni tal-informazzjoni użata għal dan l-għan u tal-approċċ metodoloġiku li jittieħed biex jiġi stabbilit il-qafas ta’ prestazzjoni. Filwaqt li l-inklużjoni ta’ din l-informazzjoni fi programmi għandha tkun volontarja, tali dokumentazzjoni għandha tkun disponibbli kemm għall-Istati Membri u għall-Kummissjoni biex jiġu infurmati bl-iżvilupp tal-qafas tal-prestazzjoni li jkun konsistenti mal-Anness II tar-Regolament (UE) Nru 1303/2013.
(6)
Li jintlaħqu l-istadji importanti stabbiliti fil-qafas tal-prestazzjoni hija prekondizzjoni għall-allokazzjoni definittiva tar-riżerva għall-prestazzjoni u n-nuqqas ta' kisba tal-istadji importanti jista’ jwassal għal sospensjoni ta’ pagamenti interim. Huwa għalhekk importanti li jiġu stabbiliti arranġamenti dettaljati li jistabbilixxu l-istadji importanti u li jiġi ddefinit b’mod preċiż x’jikkostitwixxi l-kisba tal-istadji importanti.
(7)
Minħabba li l-kisba tal-miri stabbiliti għal tmiem il-perjodu ta’ pprogrammar hija miżura importanti ta’ suċċess it-twassil ta' Fondi ESI u l-falliment serju sabiex jinkisbu l-miri jistgħu jkunu l-bażi għal korrezzjoni finanzjarja, huwa importanti li jiġu ddikjarati b’mod ċar l-arranġamenti sabiex jitwaqqfu miri u li jkun iċċarat b'mod preċiż x’jikkostitwixxi l-kisba tal-miri jew falliment serju milli dan isir.
(8)
Sabiex jirrifletti l-progress fl-implimentazzjoni ta’ operazzjonijiet skont prijorità, huwa meħtieġ li jiġu stabbiliti l-karatteristiċi tal-passi prinċipali tal-implimentazzjoni.
(9)
Sabiex jiġi żgurat li l-qafas tal-prestazzjoni jirrifletti b’mod adegwat l-objettivi u r-riżultati mistennija għal kull Fond, jew l-Inizjattiva favur l-Impjieg taż-Żgħażagħ, u l-kategorija ta’ reġjun, fejn xieraq, huwa meħtieġ li jiġu stabbiliti dispożizzjonijiet speċifiċi dwar l-istruttura tal-qafas tal-prestazzjoni u dwar il-valutazzjoni tal-kisba tal-istadji importanti u l-miri, fejn prijorità tkopri aktar minn Fond wieħed jew kategorija ta’ reġjun. Peress li l-FSE u l-FEŻR biss jipprovdu l-allokazzjonijiet finanzjarji skont il-kategorija tar-reġjun, dawn tal-aħħar m’għandhomx jitqiesu rilevanti għall-iskopijiet tat-twaqqif tal-qafas tal-prestazzjoni għall-Fond ta’ Koeżjoni, il-FAEŻR u l-FEMS.
(10)
Skont it-tieni subparagrafu tal-Artikolu 96(2) tar-Regolament (UE) Nru 1303/2013 huwa meħtieġ li jiġu speċifikati kategoriji komuni ta' intervent għall-FEŻR, il-FSE u l-Fond ta' Koeżjoni sabiex jippermettu lill-Istati Membri jissottomettu ruħhom għall-informazzjoni konsistenti tal-Kummissjoni dwar l-użu programmat ta' dawn il-Fondi kif ukoll informazzjoni dwar l-allokazzjoni kumulattiva u n-nefqa ta' dawn il-Fondi skont il-kategorija u n-numru ta' operazzjonijiet matul il-perjodu ta' applikazzjoni ta' programm. Dan huwa dak li jippermetti lill-Kummissjoni tinforma lill-istituzzjonijiet l-oħra tal-Unjoni u ċ-ċittadini tagħha b’mod xieraq dwar l-użu tal-Fondi. Bl-eċċezzjoni ta’ kategoriji ta’ intervent li jikkorrispondu direttament mal-objettivi tematiċi jew il-prijoritajiet ta’ investiment stipulati fir- Regolament (UE) Nru 1303/2013 u r-Regolamenti speċifiċi għall-Fond, il-kategoriji ta’ intervent jistgħu jiġu applikati għal appoġġ taħt objettivi tematiċi differenti.
(11)
Sabiex tiġi żgurata l-applikazzjoni immedjata tal-miżuri pprovduti f'dan ir-Regolament, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
(12)
Il-miżuri li hemm provvediment dwarhom f’dan ir-Regolament huma bi qbil mat-tieni subparagrafu tal-Artikolu 150(3) tar-Regolament (UE) Nru 1303/2013, hekk kif il-Kumitat għall-Koordinazzjoni u Fondi Ewropej Strutturali u ta' Investiment stabbilit mill-Artikolu 150(1) ta’ dak ir-Regolament ta opinjoni,
ADOTTAT DAN IR-REGOLAMENT:
KAPITOLU I
IL-METODOLOĠIJA BIEX JIĠI DDETERMINAT L-APPOĠĠ GĦALL-OBJETTIVI TAT-TIBDIL FIL-KLIMA GĦAL KULL FOND ESI
(Awtorizzazzjoni skont it-tielet paragrafu tal-Artikolu 8 tar-Regolament (UE) Nru 1303/2013)
Artikolu 1
Il-metodoloġija għall-kalkolu ta’ appoġġ mill-FEŻR, il-FSE u l-Fond ta’ Koeżjoni għall-objettivi tat-tibdil fil-klima
1. Il-kalkolu ta’appoġġ li jintuża għall-objettivi tal-bidla fil-klima mill-FEŻR u mill-Fond ta’ Koeżjoni għandu jitwettaq f’żewġ stadji kif ġej:
(a)
il-koeffiċjenti stabbiliti fit-Tabella 1 tal-Anness I ta' dan ir-Regolament se jiġu applikati minn kodiċi ta' intervent skont il-qasam għad-dejta finanzjarja rrappurtata għal dawk il-kodiċijiet;
(b)
skont id-dejta finanzjarja rrappurtata kontra l-kodiċijiet ta’ intervent skont il-qasam li jkollu koeffiċjent ta’ żero, fejn id-dejta finanzjarja tiġi rrapportata f’dimensjoni tal-objettiv tematiku kontra l-kodiċijiet 04 u 05 stabbiliti fit-Tabella 5 tal-Anness I ta’ dan ir-Regolament, id-dejta se tiġi mgħobbija b’koeffiċjent ta’ 40 % f’termini tal-kontribuzzjoni tagħhom għall-objettivi tat-tibdil fil-klima.
2. Il-koeffiċjenti tal-bidla fil-klima applikati abbażi tat-Tabella 1 tal-Anness I ta’ dan ir-Regolament se japplikaw ukoll għall-kategoriji rispettivi skont l-objettiv ta’ kooperazzjoni territorjali Ewropea stabbilit abbażi tat-tieni subparagrafu tal-Artikolu 8(2) tar-Regolament (UE) Nru 1299/2013 tal-Parlament Ewropew u tal-Kunsill (3).
3. Il-kalkolu ta’ appoġġ lejn objettivi tat-tibdil fil-klima mill-FSE se jsir bl-identifikazzjoni tad-dejta finanzjarja rrappurtata kontra l-kodiċi ta' dimensjoni 01 “B'appoġġ lejn il-bidla għal ekonomija b’rilaxxi baxxi ta’ karbonju, ekonomija li tuża r-riżorsi b’effiċjenza” skont id-Dimensjoni 6 “Kodiċijiet għal Dimensjoni tat-tema sekondarja taħt il-Fond Soċjali Ewropew” kif stabbilit fit-Tabella 6 tal-Anness I ta' dan ir-Regolament.
Artikolu 2
Il-metodoloġija għall-kalkolu ta’ appoġġ mill-FAEŻR għall-objettivi tat-tibdil fil-klima
1. L-ammont indikattiv ta’ appoġġ li jrid jintuża għall-objettivi tat-tibdil fil-klima mill-FAEŻR f’kull programm kif imsemmi fl-Artikolu 27(6) tar-Regolament (UE) Nru 1303/2013 se jiġi kkalkolat bl-applikazzjoni tal-koeffiċjenti ddikjarati fl-Anness II ta’ dan ir-Regolament għan-nefqa ppjanata murija fil-pjan ta’ finanzjament imsemmi fl-Artikolu 8(1)(h) tar-Regolament (UE) Nru 1305/2013 fir-rigward tal-prijoritajiet u oqsma ta’ ffukar imsemmija fil-punti 3(b), 4, 5 u 6(b) tal-Artikolu 5 tar-Regolament (UE) Nru 1305/2013.
2. Għall-fini ta’ rappurtar dwar appoġġ użat għall-objettivi tat-tibdil fil-klima fir-rapport annwali ta’ implementazzjoni skont l-Artikolu 50(4) u (5) tar-Regolament (UE) Nru 1303/2013, il-koeffiċjenti msemmija fil-paragrafu 1 ser ikunu applikati għall-informazzjoni dwar in-nefqa msemmija fl-Artikolu 75(2) tar-Regolament (UE) Nru 1305/2013.
Artikolu 3
Il-metodoloġija għall-kalkolu ta’ appoġġ mill-FEMS għall-objettivi tat-tibdil fil-klima
1. Il-kontribuzzjoni għat-tibdil fil-klima mill-FEMS se tiġi kkalkulata billi jiġu mehmuża koeffiċjenti ma' kull waħda mill-miżuri ewlenin appoġġjati mill-FEMS li jirriflettu r-rilevanza fit-tibdil fil-klima minn kull waħda minn dawn il-miżuri.
L-appoġġ mill-FEMS għall-objettivi tat-tibdil fil-klima se jiġi kkalkulat abbażi tal-informazzjoni li ġejja:
(a)
l-ammont indikattiv ta’ appoġġ li jrid jintuża għall-għanijiet tal-bidla fil-klima mill-FEMS f’kull programm kif imsemmi fl-Artikolu 27(6) tar-Regolament (UE) Nru 1303/2013;
(b)
il-koeffiċjenti stabbiliti għall-miżuri ewlenin appoġġjati mill-FEMS kif stabbilit fl-Anness III ta' dan ir-Regolament;
(c)
rappurtar mill-Istati Membri dwar l-approprjazzjonijiet finanzjarji u n-nefqa skont il-miżura f’rapporti annwali ta’ implimentazzjoni skont l-Artikolu 50(4) u (5) tar-Regolament Nru 1303/2013;
(d)
l-informazzjoni u d-dejta pprovduta mill-Istati Membri dwar operazzjonijiet magħżula għal finanzjament skont xi att ġuridiku futur tal-Unjoni li jistabbilixxi l-kundizzjonijiet għall-appoġġ finanzjarju għall-politika għall-affarijiet marittimi u s-sajd għall-perjodu ta’ programmar 2014-2020 (ir-‘Regolament tal-FEMS’).
2. Stat Membru jista’ jipproponi fil-programm operazzjonali tiegħu li koeffiċjent ta’ 40 % jiġi assenjat għal miżura li tintiżen b’koeffiċjent ta’ 0 % fl-Anness III ta' dan ir-Regolament, ladarba dan jista’ juri r-rilevanza ta’ din il-miżura għall-mitigazzjoni tat-tibdil fil-klima jew l-adattament għaliha.
KAPITOLU II
ID-DETERMINAZZJONI TAL-ISTADJI IMPORTANTI U L-MIRI FIL-QAFAS TAL-PRESTAZZJONI U L-VALUTAZZJONI TAL-KISBA TAGĦHOM
(Awtorizzazzjoni skont it-tieni subparagrafu tal-Artikolu 22(7) tar-Regolament (UE) Nru 1303/2013)
Artikolu 4
Informazzjoni li se tiġi rreġistrata mill-korpi li jippreparaw il-programmi
1. Il-korpi li jippreparaw il-programmi se jirreġistraw informazzjoni dwar il-metodoloġiji u l-kriterji applikati biex jintagħżlu l-indikaturi għall-qafas ta’ prestazzjoni biex jiżguraw li l-istadji importanti u l-miri korrispondenti jikkonformaw mal-kundizzjonijiet stabbiliti fil-paragrafu 3 tal-Anness II tar-Regolament (UE) Nru 1303/2013 għall-programmi kollha u l-prijoritajiet apooġġjati mill-Fondi ESI, kif ukoll l-allokazzjoni speċifika tal-Inizjattiva favur l-Impjieg taż-Żgħażagħ (YEI), kif imsemmi fl-Artikolu 16 tar-Regolament (UE) Nru 1304/2013 tal-Parlament Ewropew u tal-Kunsill (4), soġġetta għall-eċċezzjonijiet stabbiliti fil-paragrafu 1 tal-Anness II tar-Regolament (UE) Nru 1303/2013.
2. L-informazzjoni rreġistrata mill-korpi li jippreparaw il-programmi se tippermetti l-verifika tal-konformità mal-kundizzjonijiet stabbiliti fil-paragradu 3 tal-Anness II tar-Regolament (UE) Nru 1303/2013 għall-istadji importanti u l-miri. Dan jinkludi:
(a)
dejta jew evidenza li tintuża biex jiġi stmat il-valur tal-istadji importanti u l-miri u l-metodu tal-kalkolu, pereżempju dejta dwar spejjeż għal kull unità, parametri referenzjarji, standard jew rata tal-passat ta’ implimentazzjoni, parir espert u l-konklużjonijiet tal-evalwazzjoni ex-ante;
(b)
informazzjoni dwar is-sehem mill-allokazzjoni finanzjarja rrappreżentata minn operazzjonijiet, li għalihom l-indikaturi tal-eżiti u tal-passi prinċipali tal-implimentazzjoni stabbiliti fil-qafas tal-prestazzjoni jikkorrispondu, kif ukoll spjegazzjoni ta’ kif dak is-sehem ġie kkalkulat;
(c)
informazzjoni dwar kif il-metodoloġija u l-mekkaniżmi li jiżguraw konsistenza fil-funzjonament tal-qafas ta’ prestazzjoni stipulati fil-Ftehim ta’ Sħubija skont l-Artikolu 15(1)(b)(iv) tar-Regolament (UE) Nru 1303/2013 ġew applikati;
(d)
spjegazzjoni dwar l-għażla ta’ indikaturi tar-riżultati jew tal-passi prinċipali tal-implimentazzjoni, fejn dawn ġew inklużi fil-qafas tal-prestazzjoni.
3. L-informazzjoni dwar metodoloġiji u kriterji applikati fl-għażla tal-indikaturi għall-qafas ta’ prestazzjoni u l-iffissar ta' stadji importanti u miri korrispondenti rreġistrati mill-korpi li jippreparaw il-programmi se jkunu disponibbli fuq talba tal-Kummissjoni.
4. Ir-rekwiżiti msemmija fil-paragrafi 1 sa 3 ta’ dan l-Artikolu għandhom japplikaw ukoll għar-reviżjoni tal-istadji importanti u l-miri skont l-Artikolu 30 tar-Regolament (UE) Nru 1303/2013.
Artikolu 5
Il-kisba tal-istadji importanti u l-miri
1. L-istadji importanti u l-miri għandhom jiġu stabbiliti fil-livell ta’ prijorità, ħlief fil-każijiet imsemmija fl-Artikolu 7. L-indikaturi tal-produzzjoni u tal-passi prinċipali tal-implimentazzjoni stabbiliti fil-qafas tal-prestazzjoni għandhom jikkorrispondu għal aktar minn 50 % tal-allokazzjoni finanzjarja għall-prijorità. Biex ikun stabbilit dak l-ammont, allokazzjoni għal indikatur jew pass prinċipali tal-implimentazzjoni m’għandhiex tingħadd aktar minn darba.
2. Għall-Fondi ESI kollha, ħlief għall-fondi tal-FAEŻR, l-istadju importanti u l-mira għal indikatur finanzjarju se jirreferu għall-ammont totali ta’ nefqa eliġibbli rreġistrat fis-sistema tal-kontabbiltà tal-awtorità ta’ ċertifikazzjoni u ċċertifikat mill-Awtorità skont il-punt (c) tal-Artikolu 126 tar-Regolament (UE) Nru 1303/2013.
Għall-FAEŻR, huma se jirreferu għan-nefqa pubblika totali realizzata mdaħħla f’sistema ta’ monitoraġġ u evalwazzjoni komuni.
3. Għall-Fondi ESI kollha, ħlief għall-FSE u l-FAEŻR, l-istadju importanti u l-mira għal indikatur tar-riżultat se jirreferu għal operazzjonijiet, fejn l-azzjonijiet kollha li jwasslu għal riżultati ġew implimentati bis-sħiħ, iżda li għalihom ma sarux il-pagamenti kollha.
Għall-ESF u għall-FAEŻR għal miżuri skont l-Artikoli 16, 19(1)(c), 21(1)(a) u (b), 27, 28, 29, 30, 31, 33, 34 tar-Regolament (UE) Nru 1305/2013, dawn jistgħu jkunu marbuta wkoll mal-valur miksub għal operazzjonijiet li kienu nbdew imma meta xi wħud mill-azzjonijiet li jwasslu għal riżultati għadhom għaddejjin.
Għal miżuri oħrajn taħt il-FAEŻR, huma se jirreferu għal operazzjonijiet li tlestew skont it-tifsira tal-Artikolu 2(14) tar-Regolament (UE) Nru 1303/2013.
4. Pass ewlieni ta' implimentazzjoni se jkun stadju fl-implimentazzjoni ta' operazzjonijiet taħt prijorità, hekk kif it-tlestija ssir verifikabbli u tista' tiġi espressa b’numru jew perċentwal. Għall-iskop tal-Artikoli 6 u 7 ta’ dan ir-Regolament, il-passi prinċipali tal-implimentazzjoni se jiġu ttrattati bħala indikaturi.
5. L-indikatur tar-riżultat se jintuża biss fejn xieraq u b'rabta mill-qrib ma’ interventi ta' politika appoġġjati.
6. Fejn l-informazzjoni msemmija fl-Artikolu 4(2) ta’ dan ir-Regolament tkun instabet li kienet ibbażata fuq suppożizzjonijiet żbaljati li jwasslu għal sottovalutazzjoni jew sopravalutazzjoni ta’ miri jew stadji importanti, dan jista’ jiġi kkunsidrat li jikkostitwixxi każ ġustifikat kif dovut skont it-tifsira tal-paragrafu 5 tal-Anness II tar-Regolament (UE) Nru 1303/2013.
Artikolu 6
Il-kisba tal-istadji importanti u l-miri
1. Il-kisba tal-istadji importanti u l-miri għandha tiġi vvalutata billi jitqiesu l-indikaturi kollha u l-passi prinċipali ta' implimentazzjoni inklużi fil-qafas tal-prestazzjoni stabbiliti fil-livell ta’ prijorità fit-tifsira tal-Artikolu 2(8) tar-Regolament (UE) Nru 1303/2013 ħlief fil-każijiet imsemmija fl-Artikolu 7 ta' dan ir-Regolament.
2. L-istadji importanti jew il-miri ta’ prijorità se jitqiesu li ntlaħqu jekk l-indikaturi kollha inklużi fil-qafas ta’ prestazzjoni relatati jkunu kisbu mill-inqas 85 % tal-valur tal-istadju importanti sa tmiem l-2018 jew tal-anqas 85 % tal-valur tal-mira sa tmiem l-2023. B’deroga, fejn il-qafas ta’ prestazzjoni jinkludi tliet indikaturi jew aktar, l-istadji importanti jew il-miri ta’ prijorità jistgħu jitqiesu li jintlaħqu jekk l-indikaturi kollha ħlief għal waħda jiksbu 85 % tal-valuri tal-istadji importanti tagħhom sa tmiem l-2018 jew 85 % tal-valur immirat tagħhom sa tmiem l-2023. L-indikatur, li ma jiksibx 85 % tal-valur importanti jew immirat tiegħu, mhux se jikseb inqas minn 75 % tal-valur tal-istadju importanti jew immirat tiegħu.
3. Għal prijorità li l-qafas tal-prestazzjoni ma jinkludix aktar minn żewġ indikaturi, nuqqas mill-kisba ta' mill-anqas 65 % tal-valur tal-istadju importanti sa tmiem l-2018 għal xi wieħed minn dawn l-indikaturi se jitqies nuqqas serju fil-kisba tal-istadji importanti. In-nuqqas mill-kisba ta' mill-anqas 65 % tal-valur immirat sa tmiem l-2023 għal xi wieħed minn dawn l-indikaturi se jitqies bħala nuqqas serju fil-kisba tal-istadji importanti.
4. Għal prijorità li l-qafas tal-prestazzjoni tagħha tinkludi aktar minn żewġ indikaturi, in-nuqqas mill-kisba ta' mill-anqas 65 % tal-valur tal-istadju importanti sa tmiem l-2018 għal mill-inqas tnejn minn dawk l-indikaturi se jitqies nuqqas serju mill-kisba tal-istadji importanti. In-nuqqas mill-kisba ta' mill-anqas 65 % tal-valur tal-mira sa tmiem l-2023 għal mill-anqas tnejn minn dawn l-indikaturi se jitqies nuqqas serju sabiex jinkisbu l-miri.
Artikolu 7
Il-qafas ta' prestazzjoni għall-assi prijoritarji imsemmija fl-Artikolu 96(1)(a) u (b) tar-Regolament (UE) Nru 1303/2013 u assi prijoritarji li jintegraw il-YEI
1. L-indikaturi u l-passi prinċipali ta' implimentazzjoni magħżula għall-qafas ta' prestazzjoni, l-istadji importanti tagħhom u l-miri, kif ukoll il-valuri tal-kisba tagħhom se jiġu mqassma skont il-Fond u, għall-FEŻR u l-FSE, skont il-kategorija tar-reġjun.
2. L-informazzjoni meħtieġa fl-Artikolu 4(2) ta’ dan ir-Regolament se tiġi stabbilita skont il-Fond u skont il-kategorija tar-reġjun, fejn applikabbli.
3. Il-kisba tal-istadji importanti u l-miri se tiġi vvalutata separatament għal kull Fond u għal kull kategorija ta’ reġjun skont il-prijorità, filwaqt li jitqiesu l-indikaturi, l-istadji importanti u l-miri speċifiċi tagħhom, u l-valuri tal-kisba tagħhom maqsuma skont il-Fond u l-kategorija ta’ reġjun. L-indikaturi tal-produzzjoni u tal-passi prinċipali tal-implimentazzjoni stabbiliti fil-qafas tal-prestazzjoni se jikkorrispondu għal aktar minn 50 % tal-allokazzjoni finanzjarja għall-Fond u l-kategorija ta' reġjun, fejn applikabbli. Biex ikun stabbilit dak l-ammont, allokazzjoni għal indikatur jew pass prinċipali tal-implimentazzjoni mhix se tingħadd aktar minn darba.
4. Jekk ir-riżorsi għall-YEI huma pprogrammati bħala parti ta’ assi prijoritarju skont l-Artikolu 18(c) tar-Regolament (UE) Nru 1304/2013, il-qafas ta’ prestazzjoni jkun stabbilit separatament għall-YEI u l-kisba tal-miri stabbiliti għall-YEI tiġi vvalutata separatament minn naħa l-oħra tal-assi prijoritarju.
KAPITOLU III
IN-NOMENKLATURA TA’ KATEGORIJI TA’ INTERVENT GĦALL-FEŻR, IL-FSE U L-FOND TA’ KOEŻJONI SKONT L-INVESTIMENT LI GĦANDU FIL-MIRA T-TKABBIR EKONOMIKU U L-IMPJIEGI
Artikolu 8
Kategoriji ta' intervent għall-FEŻR, l-FSE u l-Fond ta’ Koeżjoni
(Awtorizzazzjoni skont it-tieni subparagrafu tal-Artikolu 96(2) tar-Regolament (UE) Nru 1303/2013)
1. In-nomenklatura għall-kategoriji ta’ intervent imsemmija fit-tieni subparagrafu tal-Artikolu 96(2) tar-Regolament (UE) Nru 1303/2013 hija stabbilita fit-Tabelli 1 sa 8 tal-Anness I ta' dan ir-Regolament. Il-Kodiċijiet stipulati f’dawn it-tabelli se japplikaw għall-FEŻR fir-rigward tal-mira għall-Investiment li għandu fil-mira t-tkabbir u l-impjiegi, il-Fond ta’ Koeżjoni, il-FSE u l-YEI, kif speċifikat fil-paragrafi 2 sa 3 ta' dan l-Artikolu.
2. Il-Kodiċijiet 001 sa 101 stabbiliti fit-Tabella 1 tal-Anness I ta’ dan ir-Regolament se japplikaw biss għall-FEŻR u l-Fond ta’ Koeżjoni.
Il-Kodiċijiet 102 sa 120 stabbiliti fit-Tabella 1 tal-Anness I ta’ dan ir-Regolament se japplikaw biss għall-FSE.
Il-Kodiċi 103 stabbilita fit-Tabella 1 tal-Anness I ta’ dan ir-Regolament biss se tapplika għall-YEI.
Il-Kodiċijiet 121, 122 u 123 stabbiliti fit-Tabella 1 tal-Anness I ta’ dan ir-Regolament se japplikaw għall-FEŻR, il-Fond ta' Koeżjoni u l-FSE.
3. Il-kodiċijiet stipulati fit-Tabelli 2 sa 4, 7 u 8 tal-Anness I ta’ dan ir-Regolament se japplikaw għall-FEŻR, il-FSE u l-Fond ta’ Koeżjoni.
Il-kodiċijiet stabbiliti fit-Tabella 5 tal-Anness I ta’ dan ir-Regolament se japplikaw biss għall-FEŻR u l-Fond ta’ Koeżjoni.
Il-kodiċijiet stabbiliti fit-Tabella 6 tal-Anness I ta’ dan ir-Regolament se japplikaw biss għall-FSE u l-YEI.
KAPITOLU IV
DISPOŻIZZJONIJIET FINALI
Artikolu 9
Dan ir-Regolament se jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
L-Artikolu 3 l-Anness III ta’ dan ir-Regolament se japplika b’effett mid-dħul fis-seħħ tar-Regolament tal-FEMS.
Dan ir-Regolament se jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, is-7 ta’ Marzu 2014.

Labels: 19
5
20
6
15